مسلسل 1899: التلاعب بالزمان والمكان!
#000001
من الواضح أن نتفليكس حبت النجاح الساحق اللي حققه مسلسل Dark بمواسمه الثلاثة، اللي بدأ عرضها سنة 2017 وانتهى سنة 2020. وقررت إعادة التجربة مع نفس صناع المسلسل، علشان يقدموا لنا الموسم الأول من مسلسل 1899 اللي واضح جدًا أنه مستمر معانا لموسم جديد إضافي على الأقل.
#000002
مسلسل 1899 بيحكي عن مجموعة كبيرة من الشخصيات، متجهة لأمريكا على متن سفينة عملاقة. لكن قبطان السفينة بيتلقى رسالة غامضة على اللاسلكي من سفينة تانيه تابعة لنفس الشركة، كانت مفقودة من فترة طويلة نسبيًا. بالتالي بيقرر ينحرف عن مساره التقليدي علشان يتوجه للسفينة المفقودة، في وسط اعتراض عدد كبير من الركاب. علشان تبدأ سلسلة من الأحداث الغريبة في الظهور. تخلينا نعرف أن فيه روابط غامضة بين الركاب وبين بعضهم البعض.
#000003
الغموض هو المسيطر على مسلسل 1899 من المشهد الأول. والمشاهد نفسه عارف أن الغموض هو اسم اللعبة من البداية، خاصة المشاهدين القادمين من مسلسل Dark واللي اتعودوا على الخدع الزمنية، والتدقيق في كل مشهد، ومحاولة استنتاج أي معلومة من مشاهد تبدو بسيطة وتقليدية للمشاهد العادي اللي تعتبر دي أول تجربة له مع مسلسل فيه جرعة عالية من الغموض.
#000004
يعيب مسلسل 1899 أننا نقدر نعتمد الموسم الأول كله (8 حلقات) مجرد تمهيد لأحداث أقوى هاتحصل في الموسم الثاني، بالتالي اللي بيدور على إجابات سريعة لكل الأسئلة اللي بتدور في دماغه، هيلاقي نفسه محتاج يستنى وقت أطول بكتير من المُعتاد. لأن حتى مع اقتراب الأحداث من نهايتها، بنحصل على أجوبة لبعض الأسئلة، وبنشوف خيوط تانيه لم يتم الإجابة عنها بشكل مباشر. علشان يفضل المشاهد في حالة من الترقب.
#000005
بعيدًا عن التأثر بمسلسل Dark نقدر نقول إن مسلسل 1899 متأثر بأجواء فيلم تايتانيك الشهير، عن السفينة الغارقة الأشهر في التاريخ، خاصة في تقسيم أبطال المسلسل لفئات حسب أوضاعهم الاقتصادية والاجتماعية. لكننا بنلاحظ رابط خفي بين كل الشخصيات، وهو بحثهم عن حياة جديدة، بعد مشاكل كبيرة تعرضوا لها، ولقوا نفسهم في النهاية على متن السفينة اللي واخداهم لأرض جديدة وبداية جديدة.
#000006
مسلسل 1899 بالإضافة لكونه مميز على صعيد القصة والغموض والرموز المستخبية، هو كمان بيقدم جرعة تمثيليلة ممتازة، مع توظيف أكثر من رائع للخدع الخاصة والديكور، وطبعًا الموسيقى التصويرية الملائمة لكل مشهد بيمر علينا أثناء المشاهدة. لكن مشكلة المسلسل الوحيدة هي الغموض الزائد، وفكرة التلاعب بالزمان والمكان. كلها حاجات عارفها محبي مسلسلات زي Dark ومتعودين عليها. لكن لو كنتم من محبي المسلسلات التقليدية. أو بيضايقكم الغموض الزائد عن الحد،1899 مش هايكون المسلسل الأفضل لكم.
#000007
معرض الكتاب 2023.. روايات مصرية للجيب عادت من جديد
#000010
ألعاب "إنيجما".. لما تكون شيرلوك هولمز في نفسك!
#000011